**Datum:** 1.11.2019.

**Broj:** 02-06-775

 **Razriješeni tužilac Saša Labotić odlučio – neće biti istrage protiv**

**„Prijatelja Vlade Đajića“**

 **Banja Luka, 1. novembar 2019. – Jedna od posljednjih tužilačkih odluka nedavno razriješenog tužioca** Saše Labotića je naredba o nesprovođenju istrage protiv lica koja su se predstaljali kao „Prijatelji Vlade Đajića“, i to zbog zloupotrebe ličnih podataka pacijenata u političke svrhe. Transparency International u BiH (TI BIH) je protiv ovih lica podnio krivičnu prijavu Okružnom javnom tužilaštvu Banjaluka (Tužilaštvo) na osnovu audio snimka na kom se čuje ženski glas koji poziva građane da na izborima glasaju za doktora Đajića.

Prijava zbog zloupotrebe ličnih podataka podnesena je još u oktobru prošle godine, a Tužilaštvo je godinu dana utvrđivalo identitet osoba koje su pozivale građane. Na kraju je ustanovljeno da su pozivi dolazili sa službenog telefona Univerzitetskog kliničkog centra RS (UKC RS), ali ni to nije bilo dovoljno da se otvori istraga.

U policiji je u svojstvu svjedoka saslušan i Vlado Đajić koji je izjavio da mu nisu poznati brojevi sa kojih su građani pozivani da glasaju za njega. Izjavio je da nikad nikom nije dao listu pacijenata, i da mu je poznato da njihove lične podatke ne smije koristiti u političke svrhe. Ipak, korišćenje liste pacijenata u političke svrhe za tužilaštvo nije sporno, pa ostaje nejasno zbog čega su uopšte prikupljani dokazi jer je tužilac Labotić na kraju donio naredbu o nesprovođenju istrage. U njoj navodi da **broj telefona dat u svrhe zdravstvene evidencije nije lični podatak,** pa samim tim nije ni izvršeno krivično djelo.

TI BIH je uložio pritužbu Kolegijumu Tužioca uz isticanje da prema Zakonu o zaštiti ličnih podataka BIH broj telefona svakako predstavlja lični podatak i njegovo neovlašćeno korišćenje uživa krivično-pravnu zaštitu. TI BiH je mišljenja da su u konkrentom slučaju ispunjeni svi elementi krivičnog djela Neovlašćeno korišćenje ličnih podataka i da je to očigledno na osnovu audio snimka na kom nepoznato lice priznaje da su telefonski brojevi sa liste pacijenata koje je pregledao doktor Đajić. Takođe, nejasno je kako Tužilaštvo nije uspjelo da utvrdi identitet osoba koje se predstavljaju kao „Prijatelji Vlade Đajića“, jer ova grupa posjeduje stranicu na društvenoj mreži preko koje prati rad doktora i njegove političke aktivnosti.

Zanimljivo je da ova odluka tužilaštva predstavlja jednu od posljednjih koju je potpisao kontroverzni tužilac Saša Labotić, svega pet dana prije nego što je razriješen odlukom VSTS-a zbog skrivanja informacije da je pravosnažno osuđen. Labotić je široj javnosti postao poznat kao tužilac koji je podigao optužnicu protiv ubijenog Davida Dragičevića, šest dana nakon što je pronađeno njegovo tijelo, a što se smatra jednim od najvećih skandala u istoriji BiH pravosuđa.